

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ**

**ΓΡΗΓΟΡΙΟΥ Ε΄1 - ΠΥΡΓΟΣ 27100**  Πύργος 29-04-2014

**ΤΗΛ: 2621 0 22311 - ΦΑΞ: 2621 0 20044** Α.Π.: 448

**e-mail: ispo@otenet.gr**

 **site: www.ispyrgou.gr**

ΠΑΡΑΤΗΡΗΣΕΙΣ–ΠΡΟΤΑΣΕΙΣ ΕΠΙ ΤΟΥ ΣΧΕΔΙΟΥ ΚΩΔΙΚΟΠΟΙΗΣΗΣ ΚΑΙ ΜΕΤΑΡΡΥΘΜΙΣΗΣ ΤΗΣ ΙΑΤΡΙΚΗΣ ΝΟΜΟΘΕΣΙΑΣ ΑΠΟ ΤΟΝ Π.Ι.Σ. ΠΡΟΣ ΤΗΝ ΓΕΝΙΚΗ ΣΥΝΕΛΕΥΣΗ ΤΟΥ Π.Ι.Σ. ΤΗΝ 03-05-2014

 Κατ΄αρχάς οφείλουμε να δηλώσουμε ότι, ήταν πράγματι αναγκαία η προσπάθεια μεταρρύθμισης και εκσυγχρονισμού της υπάρχουσας πολύ παλαιάς, πολυδιασπασμένης και αλληλοεπικαλυπτόμενης νομοθεσίας περί Π.Ι.Σ. και Ιατρικών Συλλόγων. Αυτό ήταν γεγονός που αποδυνάμωνε την σοβαρή λειτουργία, την αποτελεσματικότητα αλλά και τη συνολική προσπάθεια όλου του ιατρικού σώματος για να λειτουργεί αποτελεσματικά, μέσα στη κοινωνία η οποία είχε απαιτήσεις για πιο σύγχρονη και ουσιαστική παρουσία των Ιατρικών Συλλόγων και του Π.Ι.Σ. στην Ελλάδα του 21ου αιώνα.

Ο Ιατρικός Σύλλογος Πύργου-Ολυμπίας και πιο συγκεκριμένα μετά από τρία Διοικητικά Συμβούλια, που διήρκησαν αρκετές ώρες, επιθυμεί να καταθέσει τις παρακάτω παρατηρήσεις και προτάσεις του.

**Αρθρο 1, παράγρ. η: «Τη διασφάλιση της ποιότητας των παρεχόμενων ιατρικών υπηρεσιών.»**

Θεωρούμε ότι είναι αναγκαία η ουσιαστικότερη καταγραφή και εξειδίκευση για το τι εννοείται με την πιο πάνω πρόταση.

**Αρθρο 1 (Π.Ι.Σ) παράγρ. ιζ:**  Να προστεθεί πως αποτελεί υποχρέωση όλων των φορέων ΝΠΙΔ και ΝΠΔΔ ότι, πριν την αναγγελία από αυτούς πραγματοποίησης συνεδρίων ή εκδηλώσεων ιατρικού ενδιαφέροντος και λοιπά, οφείλουν να ενημερώνουν τον οικείο Ιατρικό Σύλλογο στην έδρα του οποίου θα πραγματοποιηθεί η οποιαδήποτε εκδήλωση αντιστοίχου ενδιαφέροντος και να ζητείται προηγουμένως η άδεια και έγκρισή του για να λαμβάνουν γνώση οι Ιατρικοί Σύλλογοι των ομιλητών, της θεματολογίας, προς αποφυγή ενεργειών που ενδεχόμενα δεν σέβονται την ορθή ιατρική πληροφόρηση και όχι μόνο.

**Αρθρο 4 παράγρ. 4:** Να γνωστοποιούνται και στον Π.Ι.Σ. τα όποια πειθαρχικά αδικήματα οιασδήποτε εμβέλειας στα οποία έχουν υποπέσει με την συμπεριφορά τους, οι ιατροί μέλη των Ι.Σ. και να εμπεριέχονται αυτά στον ατομικό φάκελο που θα κρατάει ατομικά τόσο ο Π.Ι.Σ. όσο και οι Ιατρικοί Σύλλογοι.

Επί τη ευκαιρία μέσω του Υπουργείου Δικαιοσύνης και των τοπικών Δικαστικών αρχών ( προβλέπεται από το προτεινόμενο σχέδιο) να ενημερώνονται οι Ιατρικοί Σύλλογοι έστω και εμπιστευτικά για τις εν εξελίξει διώξεις, καταδίκες ή αθωώσεις των εμπλεκομένων σε παραβάσεις ιατρών-μελών τους.

**Αρθρο 6, παράγρ. θ:** Θεωρούμε ότι είναι αναγκαίο να συμμετέχουν οι Πρόεδροι των Δ.Σ. των Ιατρικών Συλλόγων αυτοδικαίως στην Γ.Σ. του Π.Ι.Σ. ως πρόσωπα που εκφράζουν συνολικά όλον τον Ιατρικό Σύλλογο και όλα τα μέλη του, με δεδομένο ότι έχουν εκ των πραγμάτων σφαιρικότερη αντίληψη των κάθε είδους προβλημάτων.

**Αρθρο 6,εκεί που υπάρχει αναφορά για τον συνολικό αριθμό των εκπροσώπων των Ι.Σ. στις Γ.Σ. του Π.Ι.Σ.**  Πρέπει να καταβληθεί προσπάθεια ώστε το σύνολο των συμμετεχόντων εκπροσώπων και Προέδρων των Ιατρικών Συλλόγων στις Γ.Σ. του Π.Ι.Σ., να είναι ένας αριθμός 280-400 το πολύ ατόμων-εκπροσώπων. Καλό θα είναι να αντιστοιχεί ένας εκπρόσωπος ανά 90-100 συμμετεχόντων-ψηφισάντων στις εκλογές των Ι.Σ. Είχαμε καταθέσει και σε προηγούμενη Γ.Σ. του Π.Ι.Σ. μια σχετική πρόταση η οποία ανέφερε πως, δίκαιο και δημοκρατικό θα ήταν, ο αριθμός των εκπροσώπων να είναι ανάλογος με τον αριθμό των συμμετεχόντων στην εκλογική διαδικασία που θα γίνεται από εδώ και στο εξής, κάθε τέσσερα χρόνια. Θεωρούμε ότι είναι αναγκαίο επίσης να σημειώσουμε ότι, οι περιφερειακοί–μικροί Σύλλογοι σε όλη τη χώρα πρέπει να έχουν μια ικανοποιητική αριθμητική παρουσία και εκπροσώπηση στις Γ.Σ. του Π.Ι.Σ.

**Αρθρο 8, παράγ. 1:** Να μην αναβάλλεται η Γ.Σ. του Π.Ι.Σ. για την επόμενη ημέρα σε περίπτωση μή επίτευξης απαρτίας, αλλά να υπάρχει μια διακοπή 2-3 ωρών και να συνεχίζεται μετά 3ωρο, όταν τουλάχιστον οι παριστάμενοι εκπροσωπούν το 40% του συνόλου των εκπροσώπων των Ι.Σ. για τον Π.Ι.Σ. Η μετάθεση της Γ.Σ. για την επόμενη ημέρα, πολύ φοβούμεθα ότι, θα αναγκάζει ορισμένους απ΄οσους έχουν προσέλθει ιδίως από την περιφέρεια, να αναχωρούν για διάφορους λόγους, για τις ιδιαίτερες πατρίδες-περιοχές τους.

**Αρθρο 10, Διοικητικό Συμβούλιο του Π.Ι.Σ., παράγρ. 4:** Συμφωνούμε με την αύξηση κατά 5 του ανώτατου αριθμού των υποψηφίων κάθε συνδυασμού, για το Δ.Σ. του Π.Ι.Σ. και επί τη ευκαιρία προτείνουμε ο αριθμός των μελών του Δ.Σ. του Π.Ι.Σ. να αυξηθεί στους 17, με δεδομένο ότι, ο συνολικός αριθμός των ιατρών σήμερα στη χώρα μας ξεπερνά τους 75.000 ιατρούς και ότι, ο αριθμός 17 δεν θα καταστήσει το Δ.Σ. δυσκίνητο.

**Αρθρο 21, παράγρ. ζ:** Πολύ θετική είναι η θεσμοθέτηση της δυνατότητας σύναψης συλλογικών συμβάσεων των Ι.Σ. με οργανισμούς κ.λ.π. για τους ιατρούς που εκπροσωπούν με διάφορους ασφαλιστικούς οργανισμούς. Θετικές είναι και οι αναφορές για την επιδίωξη των Δ.Σ. των Ι.Σ. κάθε δυνατής προσπάθειας για την όσο το δυνατόν διατήρηση ομαλών σχέσεων μεταξύ των ιατρών-μελών τους.

**Αρθρο 22, παράγρ. 3:** Οσον αφορά την πρόταση για τους ιατρούς που παρέχουν ευκαιριακές υπηρεσίες σε ιδιωτικές κλινικές, εκτός της υποχρεωτικής εγγραφής στο ειδικό μητρώο, να έχουν και οικονομική υποχρέωση (κατώτερη της γνωστής ετήσιας εισφοράς του Ι.Σ.) προς τον Ιατρικό Σύλλογο στην έδρα του οποίου παρέχουν την ευκαιριακή ιατρική υπηρεσία.

**Αρθρο 24 παράγρ. 1.** Να υποβάλλεται κάθε τρίμηνο ή τετράμηνο (διότι προστίθεται μεγάλη ευθύνη και φόρτος εργασίας για μικρούς ειδικά Ιατρικούς Συλλόγους ) η ενημέρωση για το μητρώο και στο οποίο υποχρεούται ο ιατρός που παρέχει τα στοιχεία του, να αναφέρει το σύνολο των έμμισθων θέσεων οιανδήποτε μορφής που κατέχει σε δημόσιο ή ιδιωτικό φορέα. Ιδιαίτερα τις εποχές αυτές, που αρκετοί ιατροί είναι παντελώς άνεργοι ή χωρίς κατοχή κάποιας έμμισθης θέσης στον Ιδιωτικό ή Δημόσιο τομέα.

Και να εξεταστεί το ενδεχόμενο σε όποιους κατέχουν δύο ή τρεις ή και τέσσερις έμμισθες θέσεις, αν θα μπορεί το Δ.Σ. να ενεργεί ώστε να παραχωρεί κάποιες από αυτές, σε όσους δεν κατέχουν καμία θέση.

Οι φορείς που ζητούν συνεργασία οιανδήποτε μορφής με οικονομική παροχή, (πχ. Ιατροί εργασίας) να ζητούν προκαταβολικά πληροφόρηση από τους Ιατρικούς Συλλόγους για το ποιοί δύνανται και έχουν τα αντίστοιχα προσόντα κατάληψης της αντίστοιχης θέσης και οι οποίοι δεν κατέχουν άλλες έμμισθες θέσεις.

**Αρθρο 30:** Σωστή η αναφορά ότι υποχρεούνται οι ιατροί να συμμετέχουν στις Γ.Σ. των Ι.Σ. που ανήκουν διότι την τελευταία 15ετία αντικρίσαμε τακτικές ή έκτακτες Γ.Σ. των Ι.Σ. με ελάχιστους παρόντες ακόμη κι όταν τα προς συζήτηση θέματα ήταν πολύ σημαντικά για το μέλλον του Ιατρικού σώματος.

**Αρθρο 33, παράγρ. δ:** Υπάρχει η αναφορά ότι στερούνται δικαιώματος του εκλέγεσθαι σε όσους έχουν εκκρεμή υπόθεση για ατιμωτικά αδικήματα σύμφωνα με τον ποινικό κώδικα ή εκκρεμεί υπόθεση για κακούργημα.

Η πρότασή μας είναι ότι καλό θα ήταν να υπάρξει πιο εξειδικευμένη αναφορά και να διασαφηνιστεί εάν υποχρεούμεθα να αναμένουμε για τα πιο πάνω εκκρεμή αδικήματα, τελεσίδικη απόφαση.

**Αρθρο 34: Ανακύρηξη υποψηφίων παράγρ. 2:** Η αίτηση για συνδυασμούς ή μεμονωμένους υποψήφιους που υποβάλλεται στον Πρόεδρο του Δ.Σ. του Ι.Σ. αντί για 30 ημέρες προ των εκλογών να μειωθεί στις 15 ημέρες.

**Στο άρθρο 35** θεωρούμε θετικό ότι οι υποψήφιοι Πρόεδροι συνδυασμών για το Δ.Σ. όπως και οι επικεφαλείς εκλέκτορες συνδυασμών, δεν έχουν ανάγκη σταυρού προτίμησης.

**Αρθρο 37, Διοικητικό Συμβούλιο:** Θετική η τετραετής διάρκεια θητείας του νέου Δ.Σ. και όσον αφορά τις συνολικές θητείες ενός Προέδρου του Δ.Σ. προτείνουμε δύο συνεχείς θητείες δηλ. έως 8 έτη ή τρείς θητείες εάν αυτές είναι διακεκομμένες. Στο ίδιο άρθρο υπάρχει η αναφορά ότι τα μέλη του Δ.Σ. της Ε.Ε. και του Π.Σ. είναι επανεκλέξιμα. Καλό θα ήταν να υπάρξει καλύτερη διασαφήνιση.

‘Η μήπως αυτό αναφέρεται στις περιορισμένες θητείες ενδεχόμενα του Προέδρου του Δ.Σ.?

**Αρθρο 39 εκεί όπου υπάρχει αναφορά στις απουσίες από τις συνεδριάσεις του Δ.Σ. εκλεγμένων μελών του**  να υπάρχει σαφής αυστηρότητα του πλαισίου έκπτωσης από το αξίωμα μέλους του Δ.Σ. αυτού που απουσιάζει αδικαιολόγητα από τις συνεδριάσεις του Δ.Σ.

**Αρθρο 45, Εποπτεία Υπουργού**: Επιθυμούμε να υπάρξει ιδιαίτερη προσοχή εδώ ως προς την εποπτεία του Υπουργού της Υγείας, η οποία θα πρέπει να κινείται σε συγκεκριμένα πλαίσια και να μην ανοίγει θύρες παρέμβασής του στις δραστηριότητες και στις ενέργειες τις νομοθετικά και δημοκρατικά σύννομες και καθιερωμένες των Δ.Σ. των Ι.Σ. και αντιστοίχως του Π.Ι.Σ.

**Αρθρο 47:**  Υπάρχουν πολλές θετικές αναφορές.

**Αρθρο 48- παράγρ. 2:**  Πολύ θετική η αναφορά για την θεώρηση ως πειθαρχικής παράβασης της έκδοσης πλαστών ή ψευδών ιατρικών βεβαιώσεων, γνωματεύσεων και πιστοποιητικών.

**Παράγρ. 4 του ιδίου άρθρου:** Πολύ θετική επίσης η αναφορά στην άσκηση της ιατρικής όπως επίσης πολλές είναι οι θετικές αναφορές σε παραγράφους του ιδίου άρθρου και η αναφορά της παραγράφου 30.

Τελειώνοντας επιθυμούμε να εκφράσουμε την συγκατάβαση και ευαρέσκειά μας για αυτή την προσπάθεια του Δ.Σ. του Π.Ι.Σ. που έρχεται να βελτιώσει (μαζί με αντίστοιχες προτάσεις από όλους τους Ιατρικούς Συλλόγους) και να αναμορφώσει επι της ουσίας, την σύγχρονη λειτουργία των Ιατρικών Συλλόγων σε όλη την επικράτεια.

Για το Διοικητικό Συμβούλιο

 Ο Πρόεδρος Ο Γεν. Γραμματέας

 Νίκος Γαλανόπουλος Ιωάννης Δάρας